Dôvodová správa

Všeobecná časť
Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 420/2012 Z. z., ktorým sa ustanovuje národná tabuľka frekvenčného spektra v znení neskorších predpisov, bol vypracovaný na základe Plánu legislatívnych úloh vlády na rok 2015 na mesiac november, bod č. 1 a v zmysle § 6 ods. 2 písm. b) a § 30 ods. 3 zákona č. 351/2011 Z. z. o elektronických komunikáciách, v spolupráci s členmi Medzirezortnej komisie pre harmonizáciu využívania frekvenčného spektra, t. j. s Úradom pre reguláciu elektronických komunikácií a poštových služieb, Ministerstvom obrany Slovenskej republiky, Ministerstvom vnútra Slovenskej republiky a Slovenskou informačnou službou. 
Národná tabuľka frekvenčného spektra (ďalej len „NTFS“) je špecifický materiál, ktorý je pripravovaný skupinou odborníkov z vyššie uvedených rezortov a obsahuje najmä:
•	údaje o frekvenčnom pásme a jeho pridelení pre príslušné rádiokomunikačné služby podľa aktuálneho Rádiokomunikačného poriadku (RR) pre Región 1 (Slovensko je súčasťou tohto regiónu), 
•	údaje o frekvenčnom pásme a jeho pridelení v Slovenskej republike, pričom toto pridelenie nepresahuje pridelenia pre služby podľa RR, pásmo však môže byť pridelené pre menej služieb, 
•	informáciu, či je príslušné frekvenčné pásmo v Slovenskej republike pridelené na civilné alebo vojenské účely, 
•	poznámky k prideleniu frekvenčného pásma (napr. údaje o chránených frekvenciách), 
•	informácie o využití frekvenčných pásiem pre konkrétne aplikácie v rámci rádiokomunikačnej služby, pričom je rešpektovaný zoznam aplikácií podľa rozhodnutia Európskeho komunikačného výboru ECC/DEC/(01)03 o Frekvenčnom informačnom systéme Európskeho komunikačného úradu (ECO Frequency Information System – ďalej len „EFIS“) a poznámky k tomuto využitiu.
Okrem toho NTFS obsahuje aj poznámky k prideleniam frekvenčných pásiem podľa RR, vysvetlenie špecifických výrazov z oblasti správy frekvencií, definície kategórií (rádiokomunikačných) služieb, definície výrazov z oblasti zdieľania frekvencií (kategórie rušení), definície kategórií pridelení frekvenčných pásiem a skratky použité v NTFS.
V porovnaní s NTFS, ktorá bola ustanovená nariadením vlády Slovenskej republiky č. 372/2014 Z. z. z 3. decembra 2014, ktorým sa mení nariadenie vlády Slovenskej republiky č. 420/2012 Z. z., ktorým sa ustanovuje národná tabuľka frekvenčného spektra v znení nariadenia vlády Slovenskej republiky č. 505/2013 Z. z., boli v novom návrhu NTFS vykonané najmä nasledujúce zmeny:
1.	V celej tabuľke návrhu NTFS tam, kde to bolo potrebné, bol doplnený text v stĺpci „Využitie v SR“ – došlo k upresneniu podľa platných všeobecných povolení (týka sa najmä SRD a TRA-ECS).
2.	V celej tabuľke návrhu NTFS tam, kde to bolo možné, boli v stĺpci „Poznámky k využitiu v SR“ pre amatérsku službu doplnené frekvenčné rozsahy a odkaz na odporúčanie ECC/REC/(14)05  – vyplynulo z aktualizovanej tabuľky ECA (European Common Allocation Table), máj 2015.
3.	V pásme 174 – 223 MHz bol v stĺpci „Využitie v SR“ termín „Rádiové mikrofóny“ nahradený termínom „Rádiové mikrofóny + ALD“ s uvedením frekvenčného rozsahu do poznámky k využitiu v SR – vyplynulo zo všeobecných povolení VPR-05/2015 a VPR-02/2015.
4.	Pásmo 821 – 832 MHz bolo upravené na 823 – 832 MHz a v stĺpci „Využitie v SR“ doplnené o odkazy na vykonávacie rozhodnutie Komisie 2014/641/EÚ a všeobecné povolenie VPR-02/2015 – vyplynulo z rozhodnutia 2014/641/EÚ z 1. septembra 2014 a VPR-02/2015.
5.	V pásme 1785 – 1800 MHz bol doplnený do stĺpca „Pridelenie v SR“ termín POHYBLIVÁ civ. a v pásme 1785 – 1805 MHz do stĺpca „Využitie v SR“ termín  „PMSE“ s uvedením frekvenčného rozsahu do poznámky k využitiu v SR – vyplynulo z rozhodnutia 2014/641/EÚ z 1. septembra 2014 a VPR-02/2015.
6.	V pásme 1880 – 1930 bol v poznámke k prideleniu v SR nahradený termín „IMT“ termínom „DA2GC“ a upravený frekvenčný rozsah – vyplynulo z ECC/DEC/(15)02 a z aktualizovanej tabuľky ECA, máj 2015.
7.	V pásme 1980 – 2010 MHz bol vypustený termín „Družicové prvky systému IMT 2000“ aj s poznámkou – vyplynulo z aktualizovanej tabuľky ECA, máj 2015.
8.	V pásme 2025 – 2110 MHz bol zmenený text v stĺpci „Využitie v SR“ na: „dátová služba v rámci poskytovania služby retransmisie TV a R programov (vzostup)“ -vyplynulo z požiadavky Úradu pre reguláciu elektronických komunikácií a poštových služieb (ďalej len „RÚ“).
9.	V pásme 2200 – 2290 MHz bol doplnený text v stĺpci „Využitie v SR“: „2200 – 2245 MHz dátová služba v rámci poskytovania služby retransmisie TV a R programov (zostup) na dožitie“ – vyplynulo z požiadavky RÚ. 
10.	V pásme 2290 – 2300 MHz bol zmenený text v stĺpci „Využitie v SR“ na: „dátová služba v rámci poskytovania služby retransmisie TV a R programov (zostup)“ - vyplynulo z požiadavky RÚ.
11.	V pásmach 2300 – 2450 MHz bol v stĺpci „Využitie v SR“ doplnený termín „MFCN“ –  vyplynulo z rozhodnutia ECC/DEC/(14)02 a odporúčania ECC/REC/(14)04.
12.	V pásmach 2300 – 2450 MHz bol v stĺpci „Pridelenie v SR“ doplnený termín „Družicová amatérska civ.“ a v stĺpci „Využitie v SR“ doplnený termín „Družicová amatérska“ s príslušným odkazom a poznámkou k využitiu v SR – vyplynulo z aktualizovanej tabuľky ECA, máj 2015.
13.	V pásme 3600 – 3800 MHz bol v stĺpci „Poznámky k využitiu“ vypustený text „plánované využitie“ – vyplynulo z požiadavky RÚ.
14.	V pásmach 3400 – 3800 MHz bol do stĺpca „Využitie v SR“ doplnený termín „MFCN“ s príslušnými odkazmi na dokumenty  ECC a VPR – vyplynulo z požiadavky RÚ.
15.	V pásme 5725 – 5925 MHz bol do stĺpca „Využitie v SR“ doplnený termín „WIA“ s odkazom na ERC/REC 70-03 – vyplynulo z aktualizovanej tabuľky ECA, máj 2015.
16.	V pásme 5850 – 5925 MHz bol do stĺpca „Pridelenie v SR“ doplnený termín „DA2GC“ a pri  termíne „ITS“ v poznámke text „Aplikácie z hľadiska bezpečnosti dopravy v pásme 5875-5905 MHz“ – vyplynulo z aktualizovanej tabuľky ECA, máj 2015.
17.	V pásmach 7750 – 8550 MHz bol vypustený v stĺpci „Poznámky k využitiu“ celý text - vyplynulo z požiadavky MO SR.
18.	V pásme 7900 – 8025 MHz bol do stĺpca „Pridelenie v SR“ doplnený termín „DRUŽICOVÁ PEVNÁ (vzostup)“ – vyplynulo z požiadavky RÚ. 
19.	V pásmach 10,3 – 10,5 GHz bol doplnený do stĺpca „Využitie v SR“ termín „bod-multibod“ a do poznámky k využitiu text „10,3 - 10,5 GHz dátová služba v rámci poskytovania služby retransmisie TV a R programov (vzostup)“. Rovnaký text poznámky bol doplnený aj k termínu v  stĺpci „Využitie v SR“ bod-bod – vyplynulo z požiadavky RÚ.
20.	V pásmach 10,6 – 10,68 GHz a 11,7 – 12,5 GHz bol zmenený text v stĺpci „Využitie v SR“ na: „dátová služba v rámci poskytovania služby retransmisie TV a R programov (vzostup) resp. (zostup)“ - vyplynulo z požiadavky RÚ.
21.	V pásmach 48,2 – 50,2 GHz a 50,4 - 52,6 GHz bol do stĺpca „Využitie v SR“ doplnený termín „Pevná“ s odkazom na ERC/REC 12-11 a s uvedením frekvenčného rozsahu v poznámkach k využitiu v SR – vyplynulo z odporúčania ERC/REC 12-11 doplneného 30. januára 2015.
22.	Boli doplnené odkazy na nové a doposiaľ v NTFS neuvedené dokumenty: (EU) 2015/750, 2014/641/EU, 2014/702/EU, ECC/DEC/(14)02, ECC/DEC/(15)02, ECC/DEC/(15)03, ECC/DEC/(15)04, ECC/DEC/(15)05, ECC/REC/(14)04, ECC/REC/(14)05, ECC/REC/(14)06, ECC/REC/(15)01, ECC/REC/(15)04, VPR-06/2014, VPR-1/2015, VPR-02/2015, VPR-03/2015, VPR-04/2015, VPR-05/2015 a vyškrtnuté už neplatné dokumenty (2009/343/EU, ECC/DEC/(98)20, ECC/DEC/(98)21, ECC/REC/(01)01, ECC/REC/(02)06, VPR-03/2012, VPR-16/2012, VPR-01/2014, VPR-40/2012).
Zabezpečenie účelného využívania frekvenčného spektra, hospodárenie a  dohľad nad efektívnym využívaním frekvenčného spektra prináleží štátu a je zabezpečené prostredníctvom Úradu pre reguláciu elektronických komunikácií a poštových služieb.
Predložený návrh nariadenia vlády Slovenskej republiky nebude mať dopad na štátny rozpočet ani na rozpočty vyšších územných celkov a rozpočty obcí, sociálny vplyv, vplyv na životné prostredie a informatizáciu spoločnosti. 
Návrh nariadenia vlády Slovenskej republiky je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Osobitná časť
 K Čl. I
Uvádza sa znenie prílohy, ktorá obsahuje NTFS.
Príloha obsahuje podrobné rozdelenie frekvenčných pásiem, ktoré sú pridelené pre jednotlivé rádiokomunikačné služby na civilné účely a vojenské účely. NTFS je spracovaná s prihliadnutím na potrebu európskej harmonizácie, stupeň technického rozvoja rádiových zariadení a poskytovanie služieb v Slovenskej republike v konkrétnom frekvenčnom pásme pri súčasnom zabezpečení obrany a bezpečnosti štátu.
NTFS je vypracovaná na základe Rádiokomunikačného poriadku (RR) Medzinárodnej telekomunikačnej únie (ITU) s prihliadnutím na závery Svetovej rádiokomunikačnej konferencie (WRC-2012), rozhodnutí a odporúčaní EÚ, rozhodnutí a odporúčaní Európskeho výboru pre elektronické komunikácie (CEPT/ECC) a príslušných rozhodnutí Úradu pre reguláciu elektronických komunikácií a poštových služieb o využívaní frekvencií. 
K Čl. II
Ustanovuje sa účinnosť nariadenia vlády.